סוס אחד נכנס לבר

סוס אחד נכנס לבר הוא רומן מאת דויד גרוסמן שיצא לאור בשנת 2014 במסגרת "הספריה החדשה". הרומן הוא תיאור מדוקדק של מופע סטנדאפ של הסטנדאפיסט דובלה ג'י בן ה-57, שנערך במועדון בנתניה. את התיאור מספק לקורא המספר, אבישי לזר, שופט בדימוס. בשנת 2017 זכה גרוסמן בפרס מאן בוקר הבינלאומי על כתיבת הספר, במשותף עם מתרגמת הספר לאנגלית, ג'סיקה כהן.

==מסגרת העלילה==
הרומן הוא תיאור מדוקדק של מופע סטנדאפ של הסטנדאפיסט דובלה ג'י (שם הבמה של דב גרינשטיין) בן ה-57, שנערך במועדון בנתניה. את התיאור מספק לקורא המספר, אבישי לזר, שופט בדימוס, שנאלץ לפרוש מכס המשפט שלוש שנים קודם לכן.

בתיאור מופע הסטנדאפ משלב המספר את תיאור הנסיבות שהביאו אותו לצפות במופע: לזר וגרינשטיין התיידדו בנעוריהם, כאשר קיבלו יחדיו שיעורים פרטיים במתמטיקה. פעם אחרונה נפגשו במחנה הגדנ"ע באר אורה, לאחר מכן נותק הקשר ביניהם למשך יותר מארבעים שנה, והוא חודש כאשר גרינשטיין טלפן ללזר והזמין אותו לצפות במופע שלו כדי שבסופו ייתן חוות דעת עליו ("אני רוצה שתסתכל עלי. שתראה אותי טוב טוב, ושאחרי זה תגיד לי מה ראית", הוא אומר).

כבכל מופע סטנדאפ, גם במופע זה משלב הסטנדאפיסט בדיחות (ובהן אחת המתחילה במילים "'סוס אחד נכנס לבר"), בעקיצות המכוונות אל הקהל ובהתייחסות של הסטנדאפיסט אל עצמו. ככל שהמופע מתקדם, הולך וגדל משקלו של החלק האוטוביוגרפי בהופעה (למורת רוחו של הקהל), המתמקד בנעוריו של דובלה כבן יחיד לזוג ניצולי השואה, ספר ועובדת ייצור בתעש, המתגוררים בשכונת רוממה בירושלים. במקביל מתפתח במהלך ההופעה חשבון הנפש שעושה אבישי לזר. בקהל האנונימי מתגלה אישה נמוכת קומה, המכירה אף היא את דובלה מנעוריו. היא צעירה ממנו בשנים אחדות, והתגוררה אף היא בשכונת רוממה. מאפייניה הופכים אותה בהופעה לקורבן ללעגו של דובלה, אך היא זוכרת לו חסד נעורים.

מרכיב מרכזי במופע הוא סיפור נסיעתו הבהולה של דובלה מבאר אורה לירושלים. דובלה יודע במהלך נסיעה ארוכה זו, עם נהג צבאי, שאחד מהוריו נפטר והוא נוסע ללווייתו, אך אינו יודע מי משניהם. הוא מתלבט במהלך הנסיעה מי הוא מעדיף שיהיה ההורה המנוח.

==פרס==
בשנת 2017 זכה גרוסמן בפרס מאן בוקר הבינלאומי על כתיבת הספר, במשותף עם מתרגמת הספר לאנגלית, ג'סיקה כהן. בכך היה גרוסמן לסופר הישראלי הראשון שזכה בפרס זה. סכום הזכייה, 50,000 ליש"ט, התחלק בינו ובין המתרגמת. יושב ראש ועדת השופטים של הפרס, ניק בארלי, שהוא גם מנהל פסטיבל הספרים הבינלאומי של אדינבורו שבסקוטלנד, אמר בנימוקי מתן הפרס:
:"דויד גרוסמן ניסה בשאפתנות להלך על חבל דק בדמות רומאן, והצליח בכך באופן מרהיב. 'סוס אחד נכנס לבר' מפנה זרקור אל השפעות האבל, בלי שמץ של רגשנות. הדמות המרכזית מאתגרת ופגומה, אך לחלוטין מרתקת. נפלנו שדודים מהנכונות של גרוסמן לקחת סיכונים רגשיים, כמו גם סגנוניים: כל משפט הוא בעל משמעות, כל מילה חשובה, בדוגמה העילאית הזו למלאכת הכותב".

==עיבוד לתיאטרון==
בתחילת 2017 עיבדו מיכה לבינסון ואבנר בן-עמוס את הספר למחזה. לבינסון החל בבימוי המחזה, בהשתתפותם של השחקנים דרור קרן, איה גרניט-שבא, יגאל זקס ויוסי ירום. בעקבות פטירתו של לבינסון המשיך דרור קרן את בימוי המחזה, והצגתו בתיאטרון הקאמרי החלה ב-30 ביוני 2017.

בטקס פרסי התיאטרון שנערך ב-25 במאי 2018 זכתה ההצגה בארבעה פרסים: פרס המחזה הישראלי הטוב ביותר, פרס השחקן הראשי לדרור קרן, פרס שחקנית המשנה לאיה גרניט שבא ופרס מחזאי השנה לאבנר בן עמוס, דרור קרן ומיכה לבינסון.

==עיבוד לסרט ==
באוגוסט 2019 פורסם שזכויות הספר "סוס אחד נכנס לבר" נרכשו במטרה להפוך אותו לסרט עתידי. הרוכשת היא חברת ההפקות האוסטרלית-אמריקנית Village Roadshow Pictures.

==לקריאה נוספת==
* אסתי אדיבי שושן, "השימוש בהומור בספר 'סוס אחד נכנס לבר' מאת דויד גרוסמן", הומור מקוון 8, יוני 2017
* קובי פרוינד, "הגמדים המתגדלים של גרוסמן - עיון ב'סוס אחד נכנס לבר'", מאזנים, יולי 2018
* פויס, יעל אורנים, "ואני הכל הפוך, אני הופך הכל": הגוף ב"סוס אחד נכנס לבר" מאת דוד גרוסמן, דברים 8, נובמבר 2015
*יצחקי, רינה ויצחקי, ידידיה, "שופט אחד נכנס לבר : החברה הישראלית בצל השואה או "אני מאשים"; על הספר "סוס אחד נכנס לבר" מאת דויד גרוסמן", גג; כתב-עת לספרות 38, 2016.

==קישורים חיצוניים==

* 
* 
* [http://www.kibutz-poalim.co.il/horse_walks_into_a_bar סוס אחד נכנס לבר], באתר של הוצאת הקיבוץ המאוחד
* 
* תומר שרון [https://youtu.be/F0o0zUV3_yA מקריא פרק מהספר], בערוץ [https://www.youtube.com/user/iCastHebrewAudio iCast Audiobooks], יוני 2017
* 
* 
* 
* 
* יהודה גזבר, [https://gizbar.wordpress.com/2014/09/19/ביקורת-סוס-אחד-נכנס-לבר-דויד-גרוסמן/ ביקורת: סוס אחד נכנס לבר / דויד גרוסמן], בבלוג "הכריכה האחורית", 19 בספטמבר 2014
* יוני ליבנה, [https://bedofsodom.wordpress.com/2014/09/05/ראיון-עם-דויד-גרוסמן-סוס-אחד-נכנס-לבר/ ריאיון עם דויד גרוסמן, סוס אחד נכנס לבר], בבלוג "מיטת סדום", 5 בספטמבר 2014
* 
* 
* [https://www.youtube.com/watch?v=1d-Fka5oz2s חוצה ישראל עם קובי מידן - דוד גרוסמן], ראיון מצולם העוסק בספר: "סוס אחד נכנס לבר", פורסם ב-15 בדצמבר 2014
* יעל פויס, [https://library.osu.edu/projects/hebrew-lexicon/00205_files/00205204.pdf הגוף ב"סוס אחד נכנס לבר"], דברים: כתב עת אקדמי רב-תחומי 8, נובמבר 2015
* [http://www.a-y.org.il/page/1554/854/6/סוס.אחד.נכנס.לבר./.דויד.גרוסמן סוס אחד נכנס לבר / דויד גרוסמן], באתר של כפר הנוער אלוני יצחק
* מירב גולן, [https://web.archive.org/web/20170625213919/http://www.e-mago.co.il/article/horse-walks-into-bar.html סוס אחד נכנס לבר / דוד גרוסמן], באתר e-mago, 21 בספטמבר 2014
* 
* 

על ההצגה:
* 
* 
* 
* 
* 

==הערות שוליים==

קטגוריה:ספרי דויד גרוסמן
קטגוריה:רומנים בעברית
קטגוריה:ספרי הספריה החדשה
קטגוריה:ספרי 2014
קטגוריה:סטנדאפ
קטגוריה:ספרי הדור השני לשואה
קטגוריה:ספרים שזכו בפרס בוקר הבין-לאומי